ኢትዮጵያ ራስን በራስ የማስተዳደር ስርዓትን ተግባራዊ በማድረግ ሰኬታማ አገር ናት-ዓለማቀፉ የፌዴሬሽን ፎረም
ኢትዮጵያ የፌዴራሊዝም ዋነኛ እሴት የሆነውን ራስን በራስ የማስተዳደር ሥርዓትን ተግባራዊ በማድረግ ረገድ ስኬታማ እንደሆነች ዓለም አቀፉ  የፌዴሬሽን ፎረም አስታወቀ።ፎረሙ የኢትዮጵያን ፌደራሊዝምን የሚያጠናክር አዲስ ፕሮግራም እንደሚተገብር ተገልጿል።ፎረሙ እ.አ.አ በ2000 ፌዴራሊዝምን በሚከተሉ አስር አገሮች የተቋቋመ ሲሆን፤ ኢትዮጵያ ፎረሙ ከተቋቋመ ከስምንት ዓመት በኋላ እ.አ.አ በ2008 ፎረሙን ተቀላቅላለች።ፕሬዚዳንት ዶክተር ሙላቱ ተሾመ በፎረሙ ፕሬዚዳንት ሩፓክ ቻቶፓዳሃያይ የሚመራ ልዑክን በብሔራዊ ቤተመንግስት ተቀብለው አነጋግረዋል።የፎረሙ ፕሬዚዳንት ሩፓክ ቻቶፓዳሃያይ እንዳሉት፤ ፎረሙ የተለያዩ አገሮች በፌደራሊዝም ላይ የልምድ ልውውጥ እንዲያደርጉ በማገዝ ለፌዴራል ሥርዓት መጎልበት ይሰራል።የፌዴራሊዝም ሥርዓት ግጭቶችን ለመፍታትና ዜጎች ማንነታቸውን በአደባባይ እንዲያወጡ የሚያስችል ዋናኛ መሳሪያ እንደሆነ ያብራሩት ፕሬዚዳንቱ፤ ከዚህ አንጻር ኢትዮጵያ ትልቅ ድል ካስመዘገቡ አገሮች መካከል አንዷ መሆኗን ገልጸዋል።ከፕሬዚዳንት ዶክተር ሙላቱ ጋር በነበራቸው ቆይታም የኢትዮጵያ ፌዴራሊዝም በሚጠናከርበት ሁኔታ ላይ ፍሬያማ ውይይት አንዳደረጉ ተናግረዋል።ኢትዮጵያ እያደገ ያለ የፌዴራሊዝም ሥርዓት እንዳላት የተናገሩት ፕሬዚዳንት ሩፓክ፤ 'ኢትዮጵያ የዘርፉን ዓለም አቀፍ ተሞክሮ በመቅሰም ፖሊሲዋን አጠናክራ እንድትቀጥል ፎረሙ ድጋፍ ያደርጋል' ብለዋል።በአገሪቱ ያሉ የዘርፉ ባለሙያዎችና ምሁራን የነበሩትን ደካማና ጠንካራ ጎኖች በመለየት ኢትዮጵያ የራሷ የሆነ ጠንካራ የፌደራሊዝም ሥርዓት እንዲኖራት መሥራት እንዳለባቸው ተናግረዋል።በፎረሙ የምስራቅ አፍሪካ ቀጠና ዳይሬክተር አቶ ማዕረጉ ሃብተማርያም በበኩላቸው ፎረሙ በኢትዮጵያ የሚተገብረው አዲስ ፕሮግራም የውይይቱ አካል እንደነበር ጠቅሰው፤ ፕሬዝዳንት ዶክተር ሙላቱ ለፕሮግራሙ ተግባራዊነት አስፈላጊውን ድጋፍ እንደሚያደርጉ መግለጻቸውን አውስተዋል።አዲስ የሚተገበረው ፕሮግራም የኢትዮጵያን ፌዴራሊዝም የሚያጠናክሩ ሶስት መሰረታዊ ጉዳዮች ላይ ትኩረቱን እንደሚያደርግም አክለዋል።ፎረሙ ሚያዚያ 1 እና 2 ቀን 2010 ዓ.ም ዓመታዊ ጉባኤውን በኢትዮጵያ ያደረገ ሲሆን፤ትናንት በፌደራል ስርዓት የመንግስት ግንኙነትን በሚመለከት የጀርመንና ናይጄሪያን ተሞክሮ ለኢትዮጵያ የህዝብ ተወካዮችና ፌዴሬሽን ምክር ቤት አባላት አካፍሏል።(ኢዜአ)